b"\n_START_ARTICLE_\nAurel Mihele\xc8\x99\n_START_SECTION_\nStudii\n_START_PARAGRAPH_\nA absolvit Institutul Unional de Stat pentru Cinematografie (V.G.I.K.) din Moscova.\n_START_SECTION_\nActivitate\n_START_PARAGRAPH_\nA debutat ca regizor de film cu adapt\xc4\x83rile cinematografice Dou\xc4\x83 lozuri (1957), D-ale carnavalului [sic! (1958) \xc8\x99i Telegrame (1959), dup\xc4\x83 texte de Ion Luca Caragiale, toate regizate \xc3\xaen tandem cu Gheorghe Naghi. Cu aceast\xc4\x83 ocazie, regizorul a lucrat cu actorul Grigore Vasiliu-Birlic, care fusese recomandat tandemului de c\xc4\x83tre regizorul Jean Georgescu. \xc3\x8en ciuda succesului deosebit la public, cele dou\xc4\x83 filme au primit critici dure. Astfel, cineastul Mircea Mure\xc8\x99an a descalificat interpretarea actoriceasc\xc4\x83 \xc8\x99i montajul din Dou\xc4\x83 lozuri, iar lui D-ale carnavalului i-a imputat \xe2\x80\x9e[copierea] textului pe pelicul\xc4\x83 cu indigoul \xc8\x99i cu un creion chimic bont\xe2\x80\x9d. La r\xc3\xa2ndul s\xc4\x83u, criticul Valerian Sava acuz\xc4\x83 cele dou\xc4\x83 filme pentru concep\xc8\x9bie modest\xc4\x83 \xc8\x99i infidelitate fa\xc8\x9b\xc4\x83 de textele lui Caragiale \xc3\xaen favoarea ideologiei de \xe2\x80\x9erupere cu trecutul\xe2\x80\x9d, ar\xc4\x83t\xc3\xa2nd c\xc4\x83 singurele merite apar\xc8\x9bin libretului, talentului actoricesc al interpre\xc8\x9bilor Birlic \xc8\x99i Alexandru Giugaru \xc8\x99i c\xc3\xa2torva solu\xc8\x9bii tehnice izbutite._NEWLINE_Distribu\xc8\x9bia filmului Telegrame a cuprins patruzeci de arti\xc8\x99ti emeri\xc8\x9bi \xc8\x99i arti\xc8\x99ti ai poporului. Pelicula a fost nominalizat\xc4\x83 pentru marele premiu (Palme d'Or) al Festivalului de la Cannes, edi\xc8\x9bia 1960._NEWLINE_Drama social\xc4\x83 Prea tineri pentru riduri (1982) \xc3\xaei are ca protagoni\xc8\x99ti pe trei copii care fug de la orfelinat pentru a se \xc3\xaentoarce la familiile lor, dar renun\xc8\x9b\xc4\x83 c\xc3\xa2nd \xc3\xaen\xc8\x9beleg c\xc4\x83 nu sunt dori\xc8\x9bi. Criticul de film Tudor Caranfil caracterizeaz\xc4\x83 filmul astfel: \xe2\x80\x9eUniversul \xc2\xabdelicat\xc2\xbb al \xc2\xabinstitu\xc8\x9bionaliz\xc4\x83rii\xc2\xbb copiilor, abordat f\xc4\x83r\xc4\x83 chemare, cu pruden\xc8\x9b\xc4\x83 \xc8\x99i, mai ales, conformism. Lips\xc4\x83 total\xc4\x83 de fantezie, emo\xc8\x9bie \xc8\x99i for\xc8\x9b\xc4\x83 expresiv\xc4\x83 \xc3\xaentr-o tem\xc4\x83 care tocmai asemenea \xc2\xabingrediente\xc2\xbb pretindea.\xe2\x80\x9d_NEWLINE_\xc3\x8en 1986, Mihele\xc8\x99 a \xc3\xaenceput produc\xc8\x9bia filmului Procurorul \xc3\xae\xc8\x99i asum\xc4\x83 riscurile, dup\xc4\x83 un scenariu al juristului Gavril Iosif Chiuzbaian. Pelicula, a c\xc4\x83rui distribu\xc8\x9bie \xc3\xaei includea pe actorii Mircea Albulescu, Claudiu Bleon\xc8\x9b, Magda Catone, \xc8\x98erban Ionescu \xc8\x99i Silviu St\xc4\x83nculescu, a fost suspendat\xc4\x83 \xc3\xaen timpul produc\xc8\x9biei din motive de cenzur\xc4\x83 ideologic\xc4\x83."